Informācija masu medijiem

08.11.2016

**Pieprasa liegt iespēju autoīpašniekiem salīdzināt OCTA cenas bez starpnieku līdzdalības**

**Latvijas Transportlīdzekļu apdrošinātāju birojs (turpmāk – LTAB) saņēmis Finanšu un kapitāla tirgus komisijas (turpmāk – FKTK) prasību pārtraukt piedāvāt autoīpašniekiem iespēju salīdzināt OCTA cenas tīmekļa vietnē** [www.ltab.lv](http://www.ltab.lv) **izvietotajā OCTA kalkulatorā (agregatorā) un mobilajā lietotnē "LTAB OCTA". Tādējādi autoīpašniekiem faktiski tiks liegta iespēja salīdzināt OCTA cenas pa tiešo no apdrošinātājiem bez starpnieku līdzdalības.**

LTAB izveidoja OCTA kalkulatoru 2012.gadā, un jau no tā pirmsākumiem šajā agregatorā iespējams iegūt un salīdzināt OCTA cenas pa tiešo no apdrošināšanas sabiedrībām. “LTAB nedarbojas kā starpnieks, tādēļ atšķirībā no lielākās daļas OCTA agregatoru, ko uztur apdrošināšanas brokeri, [www.ltab.lv](http://www.ltab.lv) izvietotajā agregatorā redzamajām OCTA cenām netiek pievienotas nekādas papildus izmaksas un cenas ir tieši tādas, kā pērkot polises apdrošinātāju mājas lapās. Autoīpašnieks var izvēlēties sev atbilstošāko piedāvājumu un doties uz apdrošinātāja lapu, lai veiktu OCTA iegādi,” skaidro LTAB valdes priekšsēdētājs Jānis Abāšins.

FKTK pamato savu lēmumu ar divām Eiropas Komisijas Direktīvām par apdrošināšanas izplatīšanu un apdrošināšanas starpniecību prasībām. “Esam vairākkārt lūguši FKTK rast risinājumu, kas ļautu saglabāt OCTA agregatoru. Nepieciešamības gadījumā varam nodot to kādas valsts institūcijas, piemēram, Patērētāju tiesību aizsardzības centra pārziņā,” informē J.Abāšins, piebilstot, ka FKTK visus LTAB priekšlikumus līdz šim ir noraidījis.

“Mūsdienās visā pasaulē tiek meklēti un atrasti risinājumi, kā gala pircējiem piedāvāt godīgu un objektīvu cenu salīdzinājumu – energoresursiem, banku pakalpojumiem u.c. servisiem. LTAB OCTA kalkulators šobrīd ir Latvijā vienīgais rīks OCTA cenu iegūšanai un salīdzināšanai tieši no apdrošinātājiem. Tādēļ, mūsuprāt, nav pareizi likvidēt instrumentu, kas pēc savas būtības ir maksimāli demokrātisks un vērsts uz pircēju interesēm,” stāsta J.Abāšins.

[**Pielikumā pievienots fails**](https://www.ltab.lv/wp-content/uploads/2016/11/OCTA-cenas_oct2016_DB.xlsx) ar OCTA cenu salīdzinājumu dažādos agregatoros līdzvērtīgiem transportlīdzekļiem ar dažādām Bonus-Malus klasēm. Ar sarkano krāsu tabulās atzīmētas tās cenas, kas ir augstākas kā apdrošinātāju mājaslapās pieejamās cenas.

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, ADB “Gjensidige” Latvijas filiāle, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

Informāciju sagatavoja:

LTAB sabiedrisko attiecību konsultants

Gints Lazdiņš

Tālr: +371 29442282

E-pasts: gints@olsen.lv